Zverejnené dňa:		05.06.2020
Pripomienkové konanie: 	do 16.06.2020 (vrátane)
Zvesené dňa:			26.06.2020	
											  NÁVRH
St-489/2020/UF3-A-10/Hu-2

Obec Lednické Rovne na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov a podľa § 15 ods. 7 zákona č. 131/2010 Z. z. o pohrebníctve v znení neskorších predpisov

v y d á v a
	Všeobecne záväzné nariadenie č. 3/2020
	 o ochrannom pásme pohrebísk na území Obce Lednické Rovne

Článok 1
Úvodné ustanovenie

1.	Obec Lednické Rovne týmto všeobecne záväzným nariadením (ďalej len „VZN“) určuje:
a)	šírku ochranného pásma pohrebiska od hranice pozemku pohrebiska;
b)	pravidlá umiestňovania a povoľovania budov a stavieb v ochrannom pásme pohrebiska so zreteľom na pietny charakter pohrebiska;
c)	činnosti, ktoré nie je možné v ochrannom pásme vykonávať počas pohrebu.

2.	Na účely tohto VZN sa rozumie:
a)	pohrebisko je cintorín, kolumbárium, urnový háj, rozptylová lúka a vsypová lúka;
b)	pohreb je pochovanie ľudských pozostatkov alebo ľudských ostatkov, obyčajne spojený s obradom.

Článok 2
Šírka ochranného pásma

1.	Šírka ochranného pásma pohrebiska je :
-	pre cintorín Lednické Rovne     25,0 m 
-	pre cintorín Horenice                 10,0 m
-	pre cintorín Hôrka                       25,0 m 
-	pre cintorín Medné                     25,0 m 
od hranice pozemku každého pohrebiska umiestneného na území obce Lednické Rovne.

Článok 3
Pravidlá umiestňovania a povoľovania budov a stavieb v ochrannom pásme pohrebiska

1.	V ochrannom pásme pohrebiska umiestneného na území obce Lednické Rovne sa nesmú povoľovať a umiestňovať nové stavby a budovy okrem tých, ktoré poskytujú služby súvisiace s pohrebníctvom.

Článok 4
Činnosti, ktoré nie je možné v ochrannom pásme vykonávať počas pohrebu

1.	V ochrannom pásme pohrebiska umiestneného na území obce Lednické Rovne nie je možné bez súhlasu obce Lednické Rovne počas pohrebu vykonávať nasledujúce činnosti:
a)	akékoľvek činnosti, ktoré rušia alebo inak negatívne ovplyvňujú dôstojný priebeh pohrebu hlukom, zápachom, vibráciami, svetelnými alebo laserovými a inými obdobnými efektami, a to akoukoľvek formou, najmä neprimerane hlučným správaním, spevom, reprodukciou alebo produkciou hudby, hlukom motorov áut, strojov a zariadení, výkonom hlučných stavebných alebo iných prác;
b)	vykonávanie akýchkoľvek verejných zhromaždení alebo podujatí spojených s produkciou hudby alebo hovoreného reprodukovaného slova s výnimkou takých, ktoré súvisia alebo sú súčasťou prebiehajúceho pohrebu. 

2.	Zákazy podľa ods. 1. tohto článku sa nevzťahujú na vykonávanie sezónnych prác pri zabezpečovaní nevyhnutnej údržby ciest a chodníkov, verejných priestranstiev a verejnej zelene, neodkladných sezónnych poľných prác a na vykonávanie prác pri odstraňovaní následkov živelných pohrôm alebo havárií. Zákazy sa taktiež nevzťahujú na vykonávanie neodkladných činností smerujúcich k odstráneniu priamo hroziacej škody na majetku alebo zdraví v nevyhnutnom rozsahu.

Článok 5
Orgány dozoru a sankcie

1. Dozor nad dodržiavaním čl. 4 tohto VZN vykonáva najmä obecná polícia.
2.	Porušenie ustanovenia čl. 4 tohto VZN je postihnuteľné podľa osobitných predpisov.

Článok 6
Zrušujúce a záverečné ustanovenia

1.	Na stavby umiestnené alebo povolené predo dňom účinnosti tohto všeobecne záväzného nariadenia sa vzťahujú predpisy platné do dňa jeho účinnosti. 
2.	 Toto VZN bolo schválené obecným zastupiteľstvom v Lednických Rovniach  dňa ............................ uznesením č.  ....... /2020  a nadobúda  účinnosť 15. dňom od jeho vyvesenia na úradnej tabuli obce.
3.	Účinnosťou tohto VZN sa menia ustanovenia iných všeobecne záväzných nariadení Obce Lednické Rovne, v tej časti, v ktorej je uvedená šírka ochranného pásma pohrebísk v zmysle čl. 2 tohto VZN.

______________________
    Mgr. Marian Horečný
          starosta obce